ซีเมนส์ โบซันคายา

ซีเมนส์ โบซันคายา (อังกฤษ: Siemens Bozankaya) เป็นรถรางไฟฟ้าขนส่งมวลชนเร็วของทางซีเมนส์ ซึ่งเป็นรุ่นพิเศษที่สั่งทำเฉพาะให้กับรถไฟฟ้าบีทีเอส ซึ่งได้สั่งผลิตเป็นจำนวน 22 ขบวน เพื่อรองรับเส้นทางส่วนต่อขยายสายสุขุมวิท ช่วงแบริ่ง-สมุทรปราการ

การออกแบบ
รถไฟรุ่นนี้ได้มีการออกแบบตัวถังภายนอกให้ดูโฉบเฉี่ยว มีความล้ำและทันสมัย โดยใช้ต้นแบบมาจากรุ่นโมดูลาร์ เมโทร มาเป็นแนวทางในการออกแบบ. ตัวถังของขบวนรถทำจากเหล็กปลอดสนิม ติดตั้งระบบปรับอากาศแบบอินเวอร์เตอร์พร้อมระบบกรองอากาศทั้งหมด 8 ยูนิต พร้อมหน้าต่างชนิดกันแสง และมีระบบแผนที่นำทางหรือ Dynamic Route Map ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน มีกล้องวงจรปิดสำหรับบันทึกและสอดส่องผู้โดยสาร และประหยัดพลังงานกว่ารถไฟฟ้าซีเมนส์รุ่นเดิมที่ใช้งานอยู่ รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3 มีความจุผู้โดยสารต่อ 1 ขบวน 1572 คน เมื่อมีผู้โดยสาร 8 คน/ตารางเมตร ภายนขบวนรถมีที่นั่ง 112 ที่ และที่สำหรับยืนพิง (Perch Seats) 14 ที่. โดยรถไฟรุ่นนี้มีชื่อเรียกอย่างไม่เป็นทางการว่า "รถไฟไอรอนแมน"

การจัดวางขบวนรถ
รูปแบบการจัดวางขบวนนั้น จะประกอบด้วย T-Car และ Mc-Car โดย โดย Mc-Car เป็นตู้โดยสารที่มีทั้งระบบขับเคลื่อน และห้องคนขับ จะอยู่ด้านหัวและท้ายขบวน 2 ตู้ ซึ่งจะรันหมายเลขตู้รถไฟเป็น 13xx และ 14xx ส่วน T-Car เป็นตู้โดยสารที่ไม่มีทั้งระบบขับเคลื่อนและห้องคนขับ จะอยู่กลางขบวน 2 ตู้ ซึ่งจะรันหมายเลขตู้รถไฟเป็น 31xx และ 32xx. สามารถต่อพ่วงได้สูงสุด 6 ตู้ต่อ 1 ขบวน โดยจะจัดรูปแบบขบวนรถเป็น [ Mc ] - [ T ] - [ T ] - [ Mc ] มีความยาวอยู่ที่ 65.30 เมตรและมีความกว้าง 3.12 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน. โดยรถไฟรุ่นนี้ ให้บริการในขบวนหมายเลข 53 ถึง 74